
RAPORT  
asupra proiectului de Lege privind ratificarea Acordului între Guvernul României şi Organizaţia pentru Eliberarea Palestinei privind dobândirea, pe bază de reciprocitate, a dreptului de proprietate asupra terenurilor pentru buna funcţionare a misiunilor diplomatice şi oficiilor consulare, semnat la Bethlehem, la 24 decembrie 2013
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege privind ratificarea Acordului între Guvernul României şi Organizaţia pentru eliberarea Palestinei privind dobândirea, pe bază de reciprocitate, a dreptului de proprietate asupra terenurilor pentru buna funcţionare a misiunilor diplomatice şi oficiilor consulare, semnat la Bethlehem, la 24 decembrie 2013, trimis cu adresa nr. PL-x 265 din 18 martie 2015, înregistrat la Comisia juridică sub nr. 4c-11/448 din 23 martie 2015.
Potrivit prevederilor art. 75 din Constituţia României, republicată, şi ale art.92 alin. (8) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor  este  prima Cameră sesizată.
Consiliul Legislativ a avizat favorabil  iniţiativa legislativă, cu observaţii şi propuneri, conform avizului nr. 228 din 10 martie 2015.
Iniţiativa legislativă supusă dezbaterii are ca obiect de reglementare acordarea posibilităţii de dobândire de către Părţile Contractante a dreptului de proprietate asupra terenurilor destinate bunei funcţionări a misiunilor diplomatice şi oficiilor consulare aparţinând acestora, conform principiului reciprocităţii.

Ministerul Afacerilor Externe, prin punctul de vedere  transmis cu adresa nr. H2-1/1282 din 27 martie 2015, susţine adoptarea acestei iniţiative legislative, întrucât România a recunoscut deja Palestina ca stat în anul 1988 şi a stabilit relaţii diplomatice la nivel de Ambasadă, încheierea acordului nu aduce nici o modificare a poziţiei statului român cu privire la statutul Palestinei – poziţie cunoscută deja de partea israeliană.
Comisia pentru politică externă, prin adresa nr. 4c-13/7 din 31 martie 2015, a avizat favorabil proiectul de lege.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă în şedinţa din 31 martie 2015.
În urma dezbaterilor, membrii Comisiei juridice au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de adoptare a proiectului de Lege privind ratificarea Acordului între Guvernul României şi Organizaţia pentru eliberarea Palestinei privind dobândirea, pe bază de reciprocitate, a dreptului de proprietate asupra terenurilor pentru buna funcţionare a misiunilor diplomatice şi oficiilor consulare, semnat la Bethlehem, la 24 decembrie 2013.
La dezbaterea iniţiativei legislative au fost prezenţi 20 deputaţi din numărul total de 25 membri ai Comisiei juridice, de disciplină şi imunităţi.  
În raport cu obiectul şi conţinutul reglementării, iniţiativa legislativă face parte din categoria legilor ordinare.
        VICEPREŞEDINTE,                                                   SECRETAR,
       Ciprian Nicolae NICA

